**Tema №11.** **Önümçiligiň tehniki hyzmatyň guralyşy (AT üçin).**

**Okuw soraglary**:

1.Tehniki hyzmatyň hiline bildirilýän talaplar.

2.Nobatdaky TH-1, TH-2 we möwsümleýin tehniki hyzmatlaryň geçirilişi.

3.Maşynlaryň tehniki hyzmatyna, ulanylyşyna we tehniki ýagdaýyna gözegçilik.

**1. Tehniki hyzmatyň hiline bildirilýän talaplar.**

Türkmenistanyň Ýaragly Güýçlerinde harby awtomobil tehnikalaryny ulanmak, saklamak we daşamak prosseslerinde iş toplumlarynyň berlen ýygylyklarynda hökmany ýerine ýetirmegi göz öňünde tutýan meýilleşdirme-öňüni alma tehniki hyzmat ulgamy kabul edilen.

Öz wagtynda we ýokary hilli geçirilen tehniki hyzmat awtomobil tehnikalaryny ulanmakda esasy elementleriň biri bolup durýar we ol aşakdakylary üpjün etmelidir:

* maşynlaryň hemişe ulanylyşa taýýarlygyny;
* hereket howpsuzlygyny;
* düzüm bölekleriniň we mehanizmleriň wagtyndan öň zaýalanmagyny, könelişmegini, näsazlyklaryny we hatardan çykmagyny häsiýetlendirýän sebäpleri düzetmegi;
* hasapdan aýyrmaga we nobatdaky bejergä çenli bellenilen bejergi ara we ulanyş möhletleri dolýança ygtybarly işlemegini;
* ýangyç, çalgy we beýleki maddy serişdeleriň az möçberde harçlanmagyny.

1. **Nobatdaky TH-1, TH-2 we möwsümleýin**

**tehniki hyzmatlaryň geçirilişi**

Nobatdaky TH-1, TH-2 we möwsümleýin tehniki hyzmatlar tehniki hyzmat we bejergi bölümçeleriniň şahsy düzümi tarapyndan maşynyň sürüjisiniň gatnaşmagynda ýerine ýetirilýär. Gerek bolsa harby bölümiň serkerdesiniň buýrugy esasynda tehniki hyzmat bölümçeleri sürüjileriň hasabyna güýçlendirilip bilner.

Maşynyň tehniki hyzmatyna gatnaşýan şahsy düzüm gerekli taýýarlygy geçýär we özüniň jogap berýän işleriniň dolulygyna we hiline baglylykda işleriň görnüşleri boýunça hünärine kämilleşýär.

Maşyn sany köp bolmadyk harby bölümler nobatdaky TH-1, TH-2 we möwsümleýin tehniki hyzmatlar we ownuk bejergi boýunça işleri ýerine ýetirmek üçin Türkmenistanyň Goranmak ministrliginiň Awtomobil gullugynyň başlygynyň görkezmesi esasynda garnizonlaryň tehniki hyzmat nokatlaryna, düzüminde tehniki hyzmat we bejergi serişdeleri bolan harby bölümlere berkidilýär.

Saklawda duran maşynlaryň tehniki hyzmaty maşynlaryň tehniki ýagdaýyny barlamagy olary tozandan we çökündilerden arassalamagy gorag örtgüleri we jebisleýji elementleri barlamagy we dikeltmegi awtomobl tehnikalaryny we emläklerini saklamak boýunça gollanmalarda göz öňünde tutylan beýleki işleri geçirmegi öz içine alýar.

Kepillendirilen gulluk möhleti (düzgün bolşy ýaly 5-7 ýyl) tamamlanandan soň ýaraglandyrylyşyň raketa toplumlarynyň ýörite şassilerinde köp okly we zynjyrly maşynlarda nobatdaky orta we düýpli bejergä çenli olaryň ygtybarlylygyny we işjeňligini saklamak maksady bilen reglament işleri geçirilýär.

Reglament işleri düzgün bolşy ýaly birikmeleriň bejergi nokatlarynda (organlarynda) meýilleşdirilýär we ýörite taýýarlanylan hünärmenler tarapyndan geçirilýär.

Maşynlaryň kysymy boýunça reglament işleriniň göwrümi maşynlary ulanmak boýunça görkezmelerde kesgitlenilýär.

Reglament işleri geçirilende agregatlary, ýygnaýjy birlikleri we mehanizmleri aýyrmaga, sökmäge we çalyşmaga rugsat berilýär.

Reglament işleriniň geçirilendigi barada maşynyň formulýaryna (pasportyna) bellik edilýär.

1. **Maşynlaryň tehniki hyzmatyna ulanylyşyna we tehnıkı ýagdaýyna gözegçilik.**

***Maşynlaryň tehniki hyzmatlarynyň*** öz wagtynda we ýokary hilli geçirilmegine jogapkärçilik harby bölümleriň we bölümçeleriň serkerdelerine ýüklenilýär. Olar munuň üçin wagty, enjamlary we maddy serişdeleri bölüp bermek bilen bellenilen wagtda geçirilmegini üpjün etmelidirler.

Maşynlaryň tehniki hyzmatyny geçirmek üçin wagt gün tertibinde, türgenleşiklerde (sapaklarda) olar köpçülikleýin ulanylanda harby bölümiň söweşjeň taýýarlyk meýilnamasynda (bölünmäniň sapaklarynyň rejelerinde) göz öňünde tutulýar.

***Awtomobiliň ulanylyşyna we tehniki ýagdaýyna gözegçilik:***

* wezipeli adamlar tarapyndan barlag we gözegçilik ýoly bilen;
* awtomobiliň hereket marşrutlaryndaky barlag ýoly bilen;

- harby bölümiň barlagy wagtynda amala aşyrylýar;

Maşynlaryň barlagy wezipeli adamlar tarapyndan aşakdaky ýygylykda geçirilýär:

- wzwod serkerdesi – azyndan bir gezek iki hepdede wzwodyň ähli maşynyny; - uly tehnik (rotanyň tehnigi) – azyndan bir gezek aýda rotanyň ähli maşynyny; - rota serkerdesi – azyndan bir gezek aýda her wzwodyň 50% maşynyny; - batalýon serkerdesiniň tehniki bölüminiň orunbasary (Awtomobil gullugynyň başlygy, batalýonyň tehnigi) – azyndan bir gezek aýda her rotanyň 30% maşynyny;

- batalýon serkerdesi – azyndan üç aýdan bir gezek her rotanyň 20% maşynyny;

- harby bölümiň awtomobil gullugynyň başlygy – azyndan iki aýdan bir gezek her bölümiň 10% maşynyny;

- harby bölümiň gulluk başlyklary (tabynlygyndaky bölümleriň maşynlaryny we gullugyň ýörite maşynlaryny) – azyndan üç aýdan bir gezek her bolümiň 10% maşynyny;

- harby bölümiň serkerdesiniň ýaraglandyryş boýunça orunbasary – azyndan üç aýdan bir gezek her bölümiň 10% maşynyny;

- harby bölümiň serkerdesi – azyndan her ýylda iki gezek.

***Gözegçilik döwründe barlanylýar:***

* awtomobilleriň barlygy (hasaba alyş resminamalary bilen gabat gelmegi);
* awtomobiliň guratlygy (ýag-ýangyç serişdeleri bilen dolydygy, toplumlylygy, berkitmeleriň ygtybarlylygy, agregatlaryň, mehanizmleriň we enjamlaryň işleýşi hem-de sazlanylşynyň dogrylygy), maşynyň daşky görnüşi;
* kesgitlenen kadalar boýunça awtomobiliň tabel serişdeleri bilen toplumlylygy, olaryň ýerleşdirilişi;
* saklawda duran maşynlaryň tehniki ýagdaýy;
* awtomobiliň formulýarynyň (pasportynyň) saklanylyşy we doldurylyşy, motogorlaryň sarp edilişi.

Gözegçiligi geçirmegiň yzygiderliligi we tehniki talaplary, awtomobil tehnikasyny wezipeli adamlar tarapyndan barlamagy degişli gollanmalarynda berilendir.

Harby bölümiň serkerdeleri tarapyndan gözegçilik geçirilende iş toparynyň düzümine awtomobl gullugynyň hünärmenleri hem goşulýar. Şeýle-de bu ýerde awtomobil parklarynyň binalarynyň we maşynlaryň bejergisiniň göçme ussahanalarynyň ýagdaýy hem barlanylýar.

Gözegçiligiň netijesi boýunça awtomobiliň tehniki ýagdaýy we saklanylyşy, onuň ulanylyşa taýýarlygy bahalandyrylýar we ýüze çykan kemçilikleri düzetmegiň möhleti kesgitlenilýär.

Barlagyň netijeleri bölümiň awtomobilleriniň gözden geçiriliş kitabyna ýazylýar, kitap elmydama serkerde-de ýa-da bölümiň tehniginde saklanylýar. Harby bölümiň serkerdesi barlagyň netijelerini öz buýrygynda mälim edýär.

Birikmäniň serkerdesi tabynlygyndaky bar bolan harby bölümleriň awtomobil tehnikalaryny we parklaryň barlagyny, birikmäniň esasy harby bölümlerini hasaba almak bilen ýylyň dowamynda öz meýilnamasy esasynda geçirýär.

Bejergiara motogorlaryny we ulanylyş möhletini işlän maşynlaryň tehniki ýagdaýyny barlamak üçin, her ýylda harby bölümiň serkerdesiniň buýrygy bilen hemişelik iş topary bellenilýär.

Barlagyň netijesi esasynda topar tarapyndan maşynlaryň tehniki ýagdaýy baradaky delilnama düzülýär, harby bölümiň serkerdesi tarapyndan tassyklanylýar we onuň bejergisine (hasapdan çykarylmagyna) ýa-da toparyň bellän ulanylyş möhletini uzaltmak üçin resminamalary doldurmaklyga esas bolup durýar.

Maşynyň ýagdaýynyň barlagy olary ulanmaklygynyň kanuna laýyklygy, şeýle hem ulanmaklygyň düzgünlerini ýerine ýetirmek awtomobil gullugynyň wezipeli adamlaryň aýlyk we ýyllyk meýilnamalarynda görkezilýär.